古今事文類聚 (四庫全書本)/新集卷23

以2024年11月1日从维基文库导出

← 新集卷二十二

古今事文類聚　新集卷二十三

新集卷二十四 →

欽定四庫全書

古今事文類聚新集卷二十三

元　富大用　撰

諸院部

監脩國史

歴代㳂革北齊詔魏收撰史又詔平原王髙隆之總監之書名而已唐太宗以宰相監脩國史及以他官兼領注〈房𤣥齡為監修給事中餘敬宗兼〉唐制宰相四人内一人帶監修國史職宋朝從唐制史館有監脩皆宰相兼領職皆内降制處分乾徳初以趙普兼監脩止用勑非舊典也開寳中薛居正以叅知政事監脩自後參知政事亦有管勾修國史者不常置至道三年脩太宗實録宰臣吕端雖帶監修國史而不預焉其後重脩太祖實録遂詔吕端與錢若水等同修端罷相李沆繼成焉景徳二年監修國史畢士安卒遂命參知政事王旦權領史館事實為監修國史之職慶厯三年吕夷簡罷相帶監修國史優延老臣也〈宋朝有三館首相領昭文次相領集賢雜監修國史〉監修國史修日厯也故常帶入銜自元豐王珪後宰輔皆不入銜中興之六年命吕頥浩兼提舉監脩國史當時國史但指日厯頥浩引元祐故事并及正史自是首相即兼監修監修之名廢于元豐而復於紹興紹興二十六年沈該万俟卨並為左右僕射始分監修提舉為二至今因之權監修國史自錢處和始時湯進之去位陳長卿未至故以執政領之淳熈五年趙温叔為右丞相陞兼提舉國史院錢景魏為監修國史不帶權字景魏辭免周益公在翰林荅詔乞援故事仍帶權字許之自後率帶權字元置國史院有監修國史而無權字

羣書要語監綜史氏潤色大猷〈李固制〉主張懲勸總領典墳必使書法彌精動契春秋之㫖〈鄭朗制〉兼刋綜之榮〈蕭鄴〉踐黄樞之峻級總青簡之刋修

詩句褒貶唐書天厯上捧持堯日慶雲間

古今事實

相臣總統

唐大詔令令狐綯監修國史制史閣要重近代以來率命相臣總統其務

秘監總知

史通曰太宗以梁陳齊周隋並未有書乃命學士分修使秘書監魏徴總知其務凡有纉論徴多預焉

對時政記

李吉甫為監修國史時憲宗嘗御延英問時政記記何事吉甫對曰是宰相記天子事以授史官之實録也古者右史記言今起居舍人是左史記事今起居郎是永徽中宰相姚璹監脩國史慮造膝之言或不下聞因請随奏對而記於仗下以授于史官今時政記是也

論古宫室

許敬宗拜侍中監修國史髙宗常幸故長安城按蹕徘徊視古區處問侍臣秦漢以來幾君都此敬宗曰秦居咸陽漢惠帝始城之其後苻堅姚萇宇文周居之帝復問漢武開昆明池實何年對曰元狩三年將伐昆明實為此池以肄戰帝乃詔與𢎞文學士討論古宫室故區具條以聞

委在正人

天福六年監修國史趙瑩奏歴覽故事文冊之重委在正人編修之官擇諸髦士

不敢虛美

太宗謂監修國史房𤣥齡曰前世史官所記皆不令人主見之何也對言史官不虛美不隠惡若人主見之必怒故不獻

陳五不可

劉知幾景龍初轉太子中允依舊修國史時侍中韋巨源紀處訥楊再思宗楚客蕭至忠並監修國史知幾以監脩者多甚為國史之𡚁於是求罷史任因為至忠言五不可曰古之國史皆出一家惟漢東觀集羣儒稱述無主條章不建今史司取士滋多人自為荀袁家自為政駿每記一事載一言閣筆相視含毫不斷頭白可期汗青無日一不可漢郡國計書先上太史副上丞相後漢公卿所撰先集公府乃上蘭臺故史官載事為廣今惟詢採二史不注起居百官弗通行狀二不可史局深籍禁門所以杜顔面防請謁今作者如林褒貶曽未絶口而朝野咸知孫盛取嫉權門王邵見讎貴族常人之情不能無畏三不可古者史氏各有指歸故司馬遷退處士進奸雄班固抑忠臣飾主闕今史官注記類禀監脩或須直辭或當隠惡十羊九牧其令難行四不可今監者不肯指授修者又不遵奉務相推避以延嵗月五不可

古今文集

雜著

論日厯劄子

臣伏以史者國家之典法也自君臣善惡功過與其百事之廢置可以垂戒示後世皆得直書而不隠故事前世有國者莫不以史職為重臣伏見國朝之史以宰相監修學士脩撰又以兩府之大臣撰時政記選三館之士當陞擢者乃命修起居注如此不為不重矣然近年以來員具而職廢其所撰述簡畧遺漏百不存一至於事關大體者皆沒而不書此實史官之罪而臣之責也然其𡚁在於修撰之官惟據諸司供報而不敢書所見聞故也今時政記雖是兩府臣僚修纂然聖君言動有所宣諭臣下奏議事關得失者皆不紀録惟書除目辭見之類至於起居注亦然與諸司供報文字無異修撰官只據此銓次係以日月謂之日厯而已是以朝廷之事史官雖欲書而不得書也自古人君皆不自閱史今撰述既成必録本進呈則事有諱避史官雖欲書而又不敢書也加以日厯時政記起居注例皆承前積滯相因故纂録常務追修累年前事而嵗月既逺遺失莫存至於事在目今可以詳於見聞者又以追修積滯不暇及之若不革其𡚁則前後相因史官永無舉職之時使聖人典法遂成廢墜臣竊見趙元昊自初叛至復稱臣始終一宗事節皆不曽書亦聞修撰官甚欲紀述以纂修後時追求莫得故也其於他事又可知焉臣今欲乞特詔修時政記起居注之臣並以徳音宣諭臣下奏對之語書之其修撰官不得依前只據諸司供報編次除目辭見並書考驗事實其除某官者以某功如狄青等破儂智髙文彦破王則之類其貶某職者坐某罪如昨來麟州守將及并州龎籍縁白草平事近日孫沔所坐之類事有文據及迹狀分明皆備書之所以使聖朝賞罸之典可以勸善懲惡昭示後世若大臣用情朝廷賞罸不當者亦得書以為警戒此國家置史之本意也至於他大事並詳史所據所聞見書之如聞見未詳者直牒諸處㑹問及臣竂奏議異同朝廷裁置處分並書之以上事節並令修撰官逐時旋據所得録為章卷標題分於史院躬親入櫃封鎻候諸司供報齊足修為日厯仍乞每至節終命監脩宰相親至史院㸃檢修撰官紀録事迹内有不勤其事隳官失職者奏行責罸其時政記起居注日厯等除今日以前積滯者不往追修外截自今後並令次月供報如稍有遲滯許修撰官自至中書樞宻院催請其諸司供報拖延及史院有所㑹問諸處不畫時報應致妨修纂者其當行手分許史院牒開封府勾追嚴斷其日厯時政記起居注並乞更不進本所貴少修史職上存聖朝典法此乃臣之職事不敢不言謹具狀奏聞伏候勅㫖

修史

歴代㳂革唐初令狐徳棻請修近代史遂命修撰名始於此唐史館修撰四人掌修國史宋從唐制史館有修撰以他官領取最上一員判館事故事史館每月撰日厯皆判館與脩撰官直館分季撰録其後上修撰官及判館撰次大中祥符九年以刑部郎中髙紳為史館修撰紳即樞宻使王欽若所引不令修纂止命權判吏部銓自是領修撰者須兩省五品以上方掌修撰天聖元年石中立以户部郎中充史館修撰有司引紳例亦不修日厯乾興元年判館李淮修撰宋綬言修撰官舊四人今只二人望擇館閣官二員充之元豐官制行國史𨽻秘書省元祐中就門下省置局號國史院紹聖初復還秘書省舊有修撰官至是改為修國史以列曹尚書翰林學士充同修國史以侍郎以下充〈四朝志〉紹興初實録國史皆屬史館後罷史館遇修實録即置實録院遇修國史即置國史院二十八年以修神宗哲宗徽宗正史置院修史一人同修史一人編修官二人〈中興㑹要〉同修國史故事未有以庶官為之者隆興胡邦衡以起居郎兼權中舍始特命焉乾道洪景盧亦以起居舍人兼同修葢用此例嘉泰後吕務觀李季章皆踵為之元國史院監脩國史之下有修史

羣書要語可使執簡列為史官記事書法必無所拘〈白集除韓愈制〉立詞措意有班馬之風〈同上〉竄定闕文裁成義類此仲尼春秋之職業也〈元㣲之行獨孤朗制〉臣適執筆𨽻太史〈韓文〉馬融三入東觀漢代稱榮張華再典史官晉朝推美〈史通論〉丘明之𫝊愽采衆記〈晏公類要〉屬刋集於國典〈楊表〉億討論一代之善惡而撰次之〈荆公行范正制〉眷言筆削宜屬英髦〈通典〉古今事實

彤管記事

牛亨問彤管何也答曰史官載事用彤管以記事〈古今注〉

直筆正載

唐李翺轉史館修撰以史官記事不實奏曰臣得秉筆以記注為職夫勸善懲惡正言直筆史官之任今善惡皆取行狀諡議蓋行狀多虛美今請但指事實直載事功

紀録為職

元和十四年史館修撰李翶奏臣謬得秉筆史館以紀録為職夫勸善懲惡正言直筆紀聖朝功徳述忠臣賢士事業載奸臣佞人醜行以𫝊無窮者史官之職也

核綜有才

蔣乂外祖吳兢位史官幼從外家肄史得其書核綜羣籍有史才

宜選名才

朱敬則兼修國史乃請髙史官選以求名才

宜遷秘監

貞元十一年史館修撰張薦為左諌議大夫修撰如故裴延齡言於上曰諌議大夫論朝廷得失之官史臣修撰書朝廷得失之事則領史職者不為諌議宜遷秘書少監〈續通典〉

三世踵修

蔣乂遷起居舍人兼史任乂子伸大中二年為史館修撰偕歴史館修撰

四人並命

中和元年以諌議大夫王彦威户部郎中楊漢公禮部員外郎蘇滌右補闕裴休並以本官充史館修撰故事史官不過三員少或止於兩員至是四人並命時論深以為非〈同上〉

操履無玷

淳化二年史館修撰楊徽之次對上言徽之操履無玷州郡非其所長置之館殿正得其宜

神情冲澹

天聖中國史王安簡謝陽夏黄唐卿李邯鄲為編修官安簡神情冲澹唐卿刻意篇什謝李戱為句曰王貎閒如鶴黄吟苦似猿最切當

獨以付鞏

曽鞏字子固天子察公賢一日手詔中書門下曰曽鞏以史學見稱士類宜典五朝史事遂以為修撰近世修史必衆選文士以大臣監總未有以五朝大典獨付一人如公者

無以易藻

汪顯謨藻字彦章公言自元符以來並無日厯此國之重事願留聖心上納之既而宰執請擇所付上曰無以易藻矣出知湖州詔領日厯如故辟官屬二員且賜史館修撰餐錢

訪求事迹

李益能撰綦崈禮行狀重修神宗哲宗兩朝正史公奏神宗實録墨本元祐所修已是成書朱本蔡卞重修多所増損而元祐史官不無過失實乞將朱墨本參照修定哲宗實録蔡京提舉編修多是増飾語言變易是非殆非實録之體乞於舊臣之家訪求當時文字事迹參照上悉如所請

參較得失

徐勣字元功為中書舍人修神宗正史上言宜取當時輔相家紀録以參較得失則一代大典可信矣

遂獨秉筆

宋祁字子京賈昌朝建議修唐書命祁與王堯臣楊察張方平為修撰又命范鎮卲必宋敏求吕夏卿為編修而以昌朝提舉後相繼出外祁遂獨秉史筆

首獨委公

綦北海先生崈禮行狀云主上採議臣之言肇置史官〈時紹興三年為史館修撰〉以復承平之舊筆削之任首獨委之士艷其榮

重臣秉領

宋璟蘇頲修國史制古之良史實難其人掌邦國之事明懲勸之道是以政駿𢎞簡茂先愽物要自重臣式膺兼領

少師増作

龍朔中許敬宗以太子少師増前作唐史成百卷總統史任

權重宰相

唐朱敬則兼修國史乃請髙史官選以求名才韋安石閱其藁歎曰董狐何以加世人不知史官權重宰相宰相能制生人史官兼制生死〈本傳〉又褚遂良𫝊遂良兼知起居事帝曰卿記起居人君得觀之否對曰今之起居古左右史也權重宰相戒人君不為非法未聞天子自觀史也

職兼中丞

學士王珪奏中丞賈黯前以學士修仁宗實録自領臺憲不復入院望令依舊供職從之黯乞以實録就臺修撰有議事即赴院詔令三五日一赴院修撰

書有賞音

范曄論撰書之意曰吾文之傑思殆無一字空設此書行應有賞音者自古體大而思精未有此也

才稱良史

晋陳夀除著作郎撰三國志凡六十五篇時人稱其善叙事有良史才

作𫝊謝徳

北齊魏收脩國史得楊休之助因曰無以謝徳當為卿作佳𫝊

乞米作𫝊〈見國史門〉

集官重修

太宗語宰相曰太祖廟事耳目相接今實録中多有漏略可集史官重加修撰

命自追修

程琳字天球舉服勤詞學科中選仁宗時修真宗實録而起居注闕命自追修書成遂修起居注

精擇讜正

唐精擇史臣詔修撰國史義在典實自非操履純白業量該通讜正有文不堪此任所以承前蹤居史官必就中簡擇灼然為衆所推者方令著述近日以來但知此職即知修撰非惟編輯疎舛亦恐漏泄史事今後宜於史官内簡擇堪任修史人録名進内

綜覈班紀

古之王者代有史官以日係月屬辭比事舉而必書用存有法書而不法是謂空言蓋褒貶之重慎也自非經述重雅進徳修業出忠入孝匡俗佐時為朕寳臣有邦良輔者孰可綜覈班紀發揮蒼籀

號吳均體

南史吳均待詔著作累遷奉朝請先是均將著史以自名欲撰齊書求借齊起居注及羣臣行狀武帝不許遂私撰齊春秋奏之書稱帝為齊明帝帝惡其實録以其書不實使中書舍人劉之遴詰問數十條竟支離無對敕付省焚之均有俊才體清拔有古氣好事者或效之曰吳均體

號賈鐡觜

五代周賈緯充史館修撰以筆削為己任然而褒貶之際憎愛任情晉桑維翰執政日薄緯之為人不甚見禮緯深銜之及叙維翰𫝊稱維翰身没之後有白金八千鋌時翰林學士徐臺符緯邑人也與緯相善謂緯曰竊聞君有叙桑魏公白金之數不亦多乎但以十目所覩不可厚誣緯不得已改為白金數百鋌緯長於記注應用文章未能過人而議論髙强儕類不平目之為賈鐡觜

古今文集

雜著

為齊相公讓修國史表　　　權徳輿

省已無取受恩殊常倉惶震驚未及陳露今日中使奉宣進止授臣此職竊自思忖所非克堪感戴屏營不知所據伏以褒貶善否裁成義類直辭是係往哲攸難臣謬踐臺司無補皇化每憂覆敗上負聰明豈足以再紆宸慈累忝榮渥稽前古之彞訓昭聖朝之法誡立言載筆豈易其人量力循涯自知不可又自貞元四年李泌後宰臣遂不兼此職蓋以論著慎重留於聖心自非時謂全才何以逺循故事用此内省以榮為憂況君舉必書特同堯舜之理任人以器顧無遷固之能所覬殊私特寢成命

辭免兼修國史奏狀　　　　周必大

揆才非稱聞命若驚竊惟建官以六大為先實尊載筆作樂以一䕫而足所貴専門若時聖代之信書方籍春卿之精識明是非於五紀昭功徳於四朝自非荀袁鴻鴈之行寜備遷固馬牛之走如臣者含毫無取濫次有年紹興正是書林嘗參於編次乾道躋於禁路復貳於纂修逮兹三入之榮厚甚九重之眷然而叨塵數職懼力難勝度越宿儒隠心尤愧伏望陛下擴大明而委照矜小技之知難成書専屬於名家虚次姑仍於舊貫免令尸素反滯汗青干犯宸嚴臣無任震悚俟罪之至

辭免兼修國史奏狀　　　　真徳秀

恭聆明詔有惕于中甞聞先儒曽鞏有言以為唐虞有神明之性㣲妙之徳為二典者不獨記其事迹併與其深㣲之意而𫝊之蓋當時執簡持筆者亦皆聖人之徒也恭惟中興三聖揖遜相承無愧堯舜豐功大業震耀古今必有名世之士知聖人之意者然後能揚洪烈彰緝熈上嫓典謨之盛如臣者才識非長學問最淺昨在初元嘗與筆削莫措一辭今復何為再叨妙選况蜀之耆儒家擅史學承命修纂允謂得之豈容末智躐處其上用敢頓首以請伏望皇慈收回渙渥顓命耆儒總領厥事庶幾鉅典不日而成所有恩命臣未敢祗受

辭免兼修國史奏狀　　　　真徳秀

聞命惕然以榮為懼臣伏見先朝臣曽鞏著論以為古之良史其明足以周萬事之理其道足以適天下之用其志足以通難知之意其文足以發難顯之情然後其任可得而稱史職之重若此而使臣者濫側其間竊恐頭白可期汗青無日如昔人所誚也况臣叨擢小宗見再控避兼官太史尤難冒居伏望聖慈併回誤渥所有省劄臣未敢祗受

辭免兼脩國史奏狀　　　　洪邁

恩輝狎至榮懼交中竊以史官之權從昔所重自四朝大典開院以來幾三十年臣三預編摩兩叨修纂初無才學識之三長以裨筆削爰自去嵗𫎇恩紀録召從外郡俾續抽金匱石室之書頼聖學發揮竊窺至賾期年于兹行有汗青之望庶得少逃罪悔上答恩知今乃猥緣晉除就陞厥次顓此重任顧何以堪伏望聖慈矜存姑令仍舊其兼侍講一節更不敢輒辭所有兼修國史恩命臣未敢祗受

謝侍講兼修國史表　　　　洪邁

七閏去朝乆隔鈞天之夢一朝得覲重趨丹地之班仰戴鴻私俯慙駑鈍〈中謝〉伏念臣本無學鮮克有功禁路持荷蚤占榮於清貫大州剖竹旋待罪於輔藩蔑報毫分悵違顔咫敢謂璽封之收召趣前宣席之對揚禄以真祠還其故歩勸漢殿光禄之講安用腐儒纂周官石室之文復為太史拜訓辭之甚厚知符任之益専自顧惷愚將何荅塞茲蓋伏遇皇帝陛下道齊堯舜仁奉祖宗下建武之詔書正爾恢張於治具數正元之朝士獨憐流落之孤蹤肆垂齒録之恩俾卒汗青之業臣敢不旁捜逺紹廣記備言竊闚聖學之光明謹次舊聞之放失抱遺經而究終始詎殫佔畢之勤藏名山而副京師實有遭逢之幸

辭免陞兼實録院修撰狀　　樓鑰

疊被恩榮深増戰灼竊以思陵在位著三紀之治功儒館修書垂百王之憲則宜求良史以賛宏謩臣才不逮中職多共二北門視草顧五技之已窮東觀濫巾曽一辭之未措矧乍躐選曹之長方將謝史筆之兼敢謂寵光進并論撰銓曹至冗尚憂綿力之弗勝髦俊滿前安用庸才之備數仰祈睿鑒遴選賢能庶大典之速成免公朝之虛授

詩話

白衣充修撰

丁謂與孫何齊名翰林學士王禹偁延譽於帝曰謂與何可使白衣充修撰由此聲名籍甚禹偁嘗與詩曰三百年來文不振直從韓柳到孫丁而今便合教修史二子之才似六經

同修史

歴代㳂革宋舊有修撰官紹聖初方改為修國史以列曹尚書翰林學士充之同修國史以侍郎以下充之元國史院修史之下有同修史

古今事實

記歴代史

吕夏卿愽覽强記而於歴代史尤該洽與修仁宗實録同修起居注

上長編要

李文簡公燾號巽巖時權同修國史得㫖長編或有増損依熈寜脩三經義法至是上四千四百五十餘條又以一百六十八年事散在史冊一覽難周别為長編六十八卷總目五卷修換事目十卷上曰卿宿徳耆儒宜在左右任史職

父子繼掌

宋綬字公垂仁宗朝同修國史後其子敏求為史館修撰父子繼世掌史世以為榮焉〈東都事畧〉又蘇頌以為五朝正國史二聖編年皆出宋敏求父子手筆亦儒者盛事

父子同典

李燾權同修國史先是子垕兼國史編修實録檢討遷校書著作父子同典史事搢紳榮之

古今文集

雜著

辭免同修國史奏狀　　　　洪邁

拜命稠沓拊心震兢竊以史職至清儒流所重祖功宗徳方資潤色於無窮人禍天刑實懼照臨之在上顧以四朝之大典萃於一介之鮿生方辭撰述之除更冒刪修之任矧二名之寵非侍從而不居乃兩日之間荷光靈之曲被倘稽牘免立見器盈伏望皇帝陛下特寢新恩俾仍舊貫選立言之士來充抽室之官庶使孱庸獲逃曠敗所有恩命臣未敢祗受伏候勅㫖

辭免同修國史狀　　　　　洪咨䕫

専官演誥甫玷討論分直細書忽叅撰次𫎇恩舄奕揣分屏營竊以典謨所以記言春秋所以繼事六經不作三史相承馬遷辨而不華猶坐是非之謬班固詳而有體尚譏仁義之輕迨其下之紛紛徒所傳之謭謭矧今修明三館之制揚厲累朝之休在國史則紀𫝊表志之纂裁在實録則日月時年之編係欲成萬世之典宜得三長之才豈臣斐狂可賛筆削伏望皇帝陛下亟收寵渥别畀譽髦必漬墨之得人庶汗青之有日所有恩命臣未敢祗受

辭免兼實録院同修撰狀　　樓鑰

疊拜寵光伏増震懼竊惟髙皇帝中興之烈信逺邁於前王必如太史公實録之書乃可𫝊於後世當求直筆仰賛宏謩如臣惷愚遭世明盛自慚薄宦幸三入於修門雖從班未一登於東觀為真詞掖方忝誤恩共二史官敢汗清選伏望皇帝陛下俯垂睿照改畀時髦使専掌於王言庶或逃於公論

辭免兼實録院同修撰奏狀　朱元晦

臣聞命震駭不知所為伏惟髙宗皇帝中興艱難實同創業成功盛徳莫可形容信史所𫝊垂法萬世宜得鴻之士執簡操筆其間庶幾將來有以考信如臣固陋才不逮人白首章句之間僅能略通訓詁入侍經幄已愧叨踰至於蒐輯舊聞勒成大典自知寡陋本非所長况復病衰心目俱廢豈能冒昩彊所不能塵穢簡編以取嗤誚在臣非敢自愛實懼仰貽聖朝之羞

編修官

歴代㳂革宋太平興國八年以楊文舉為國子監丞史館編修乾興八年判館李淮修撰宋綬言修撰官只二人望擇館閣官二員充編修官遂詔集賢校理王舉正館閣校勘李淑同共編修紹興二十八年修神宗哲宗徽宗三朝正史差吏部郎葉謙亨胡沂校書汪徹兼編修官乾道四年詔國史院添置編修二員五年詔更添編修二員元國史院同修史之下又有編修官

詩句史筆應令諂骨羞〈王建上韓愈詩〉端笏朝光殿歴稔朝雲陛詔刋延閣書髙議平津邸

古今事實

更加清職

范文穆公成大除禮部員外郎兼崇政殿説書上令更加清職遂兼國史院編修官

不負公議

袁樞字機仲為編修官分修列傳故相章子厚家以同里宛轉求釋其事公曰吾為史官書法不隠寜可負鄉人不可負天下後世公議時宰相趙雄總史事歎曰無愧古人之良史又范祖禹在書局分撰唐史考其成敗治亂得失之迹撮其機要論次成書名曰唐鑑元祐元年上表進其書

修起居注

吕夏卿時修唐書以夏卿為編修官夏卿覽强記而於歴代史尤該洽與修仁宗實録同修起居注

請同編修

劉恕為人强記於書無所不覽有史學司馬光修資治通鑑奏請同編修

辟同編修

范祖禹字淳甫司馬文正公修歴代君臣事迹辟公同編修供職秘省時王荆公當國公未嘗往謁王安國與公善嘗諭以荆公意公竟不往見

編成卷帙

李燾編長篇卷帙漸成蜀帥汪應辰乞下臨安府給筆札繕寫藏閣公遂進宋初至治平一百八卷

修定事迹

李益能撰綦崈禮行狀重修神宗哲宗兩朝正史公奏神宗實録墨本元祐所修已是成書朱本蔡卞重修多所増損而元祐史官語言不無失實乞將朱墨本叅照修定哲宗實録蔡京提舉編修多是増飾語言變易是非殆非實録之體乞於舊臣之家訪求當時文字事迹叅照上悉如所請

古今文集

雜著

論史事劄子　　　　　　　周必大

臣以非才被命纂修四朝正史頼同寮恊力裒類事實粗見功緒今當下筆之際事體尤難竊觀前朝國史雖是衆人分撰然當時案牘可以稽據是非可以詢問責成一手不至訛舛粤自南渡以來文籍殘缺往往捜求散軼考證同異若非參合衆智深慮不相照應牴牾者多臣嘗與衆議分手撰述每遇一志一𫝊成篇並令在院官互相修潤庶幾首尾貫串體制歸一無思慮不周之患如合聖意即乞特降指揮以慿遵守取進止古詩

觀永叔五代史　　　　　　劉原父

大意晩有屬先生㧞書彚是非原正始簡古斥辭費褒善傷獲麟疾邪記有蜚處心必至公撥亂豈多諱何必藏名山端如避羅罻

寄永叔修唐書　　　　　　劉原父

故人青雲客出入承明廬𫝊聞播六經絶筆獲麟初必復藏南山尚能訪隠居

請觀永叔五代史　　　　　劉跂

結繩去淳古文章被事業繽紛南山竹牋賦困簡牒大賢乃獨樂逸軌誰復躡爛然霆雷光四海俱曄曄

古今事文類聚新集卷二十三

本作品在全世界都属于公有领域，因为作者逝世已经超过100年，并且于1929年1月1日之前出版。

About this digital edition

This e-book comes from the online library Wikisource[1]. This multilingual digital library, built by volunteers, is committed to developing a free accessible collection of publications of every kind: novels, poems, magazines, letters...

We distribute our books for free, starting from works not copyrighted or published under a free license. You are free to use our e-books for any purpose (including commercial exploitation), under the terms of the Creative Commons Attribution-ShareAlike 3.0 Unported[2] license or, at your choice, those of the GNU FDL[3].

Wikisource is constantly looking for new members. During the realization of this book, it's possible that we made some errors. You can report them at this page[4].

The following users contributed to this book:

- 維基小霸王

- Rocket000

- Liouxiao

- Boris23

- KABALINI

- Bromskloss

- Tene~commonswiki

- AzaToth

- Bender235

- PatríciaR

1. ↑ https://wikisource.org

2. ↑ https://www.creativecommons.org/licenses/by-sa/3.0

3. ↑ https://www.gnu.org/copyleft/fdl.html

4. ↑ https://wikisource.org/wiki/Wikisource:Scriptorium

Table of Contents

封面

古今事文類聚 (四庫全書本)/新集卷23

关于